Manny Pacquiao

Hi Emmanuel Dapidran Pacquiao (natawo Disyembre 17, 1978), nga kilalado nga Manny Pacquiao ngan tinatawag gihapon nga "Pacman" ngan "The Destroyer" amo iton yana WBC International Super Featherweight nga Kampeon (2005–present), kampeon-han-una nga RING People's Featherweight (2003 to 2005), kampeon han una nga IBF Super Bantamweight (2001 to 2004), ngan kampeon-han-una nga WBC Flyweight (1998 to 1999). Mayda niya record hin 41 ka daog, 3 ka pirde, ngan 2 ka tabla, upod hin 33 nga daog pinaagi hin knockout.

Biyograpiya 

Hi Pacquiao natawo ha probinsya han Bukidnon ha Pilipinas. Pero hiya yana taga-Syudad han General Santos.

Kahimtang ha Propesyon 

Hi Pacquiao in taga Syudad han General Santos, ha Pilipinas ngan kilala ha tawag nga "The Destroyer" han iya mga igkasi ha larangan han boksing. Tinapos niya an kadam-an han iya mga away pinaagi han iya wala nga suntok.

An naedad hin 27 nga hi Pacquiao in nagtikang han iya karera ha profesyonal nga boksing dida han 1995 ha 106 lbs. Nagdugang hiya hin kabug-at tikang 106 ngadto hin 113 ka libra ugsa mapirde hiya han iya ika-12 nga away patok kan Rustico Torrecampo pinaagi hin ika-tulo nga ronda nga technical knockout. Katapos han away kan Torrecampo hi Pacquiao nahikada hin 112 ka pounds, ngan nagdaog han WBC Flyweight nga korona pero naagaw ini tikang ha iya dida han kapirde niya dida han ika-duha nga depensa patok kan Medgoen Singsurat pinaagi hin ika-tulo nga ronda nga knockout. Kon ha teorya nga himangraw, posible hi Pacquiao mahukasan han korona dida pala han timbang kon waray hiya makaabot han 112 lb (51 ka kg)nga kabug-aton. 

Human han iya kapirde kan Singsurat, pumiktaw naliwat hi Pacquiao hin timbang, ha yana nakaabot hiya han Super Bantamweight division nga 122 lb (55 kg) nga diin niya nakuha an WBC International nga korona, nakadepensa hiya hini hin maka-lima ka beses ugsa han iya sunod nga world title nga away. An kan Pacquiao dako nga pakatsamba inmabot han Hunyo 23, 2001, patok kan IBF Super Bantamweight champion Lehlohonolo Ledwaba. Atrasado hi Pacquiao komo saliwan nga magkakapot hadto nga titulo pero hiya gihapon an ginawas nga bag-o nga IBF Super Bantamweight champion hadto nga ira asdangay. Hi Pacquiao nakahampak hin tulo ka knockdown ugsa igin-undang an away dida han ika-lima nga ronda. 

Nagpadayon pagdepensa hi Manny han iya titulo hin maka-upat ka beses ugsa han away patok han iya idolo han iya pagkabata, hi Marco Antonio Barrera han Mexiko.Ug damo an nasiring nga amo adto nga ira away an naglaygay han iya propesyon ha boksing. Bumuhat hi Pacquiao tikang han iya pagkatumba ha syahan nga ronda, ngan nakadaog han nasabi nga away pinaagi hin technical knockout ngan inundang han kampo ni Barrera an ira away dida han ika-onse nga ronda. Pinaagi hini nga pagdaog, naangkon ni "Pacman" an WBO ngan Ring Magazine People's Featherweight nga korona nga anay kinakaptan ni Barrera dida han iya pakadaog kan Naseem Hamed. An kan Pacquiao performance nag-establisar ha iya, sumala hin damo nga mga kritiko, mga fans ngan mga periodiko ha boksing nga usa han mga gimauupayi nga boksingero ha kalibutan, ngan nagin hinungdan han kabutang han Pilipinas, ha utro nga higayon,dida ha larangan han boksing, diin sinusolsog ni Pacquiao an mga nauna nga mga Pilipino nga sikat nga boksingero sugad kanda "Flash Elorde", Ben Villaflor, ngan Pancho Villa ug damo pa nga iba.

Ha paglagos hin mga unom ka bulan tikang han iya pagdaog kan Marco Antonio Barrera,umatubang na liwat hi Pacquiao han usa nga respetado nga boksingero--an Mexikano nga hi Juan Manuel Marquez, an nakapot han WBA ngan IBF Featherweight Title. An mga eksperto an namugna nga hi Marquez usa nga dilikado nga counter-puncher ngan pipirdihon hi Pacquiao tungod kay maurupay dawa an iya abilidad ha boksing. Ini nga away nagin usa han mga dagko nga away ha Featherweight ha kaagi han boksing. Temprano nga iginpadayag ni Pacquiao an kalaksi han iya kamot ngan kusog han iya suntok dida han iya paghampak kan Marquez, an Mexikano nga Kampeon,hin mga suntok ngan yabo nga nagpatumba makatulo ka beses ha una pa la nga rondahan . Daw hirani na an kan Pacquiao pagdarag-an, pero nakatikang hi Marquez pagbulos dida han ika-duha nga ronda, ngan siring han iba nagtikaupay han mga sumurunod nga ronda. Han katapos han ika-12 nga ronda, gindeklara an away nga tabla (tie). 

Patok kan Fahsan (3K-Battery) Por Thawatchai, hi Pacquiao nakahampak kan Por Thawatchai ngadto han canvas hin makatulo ka beses ugsa niya ini pakaturogon dida han ika-upat nga ronda. Usa nga wala nga uppercut ha panga an nakapatumba han Thai nga boxingero ngan nakapaundang han away.

Umigbaw naliwat hin timbang hi Pacquiao ngadto han Super Featherwight division ngan nakig-asdangay patok han anay tulo-ka-beses nga division champion nga hi Erik Morales han ika-19 han Marso, 2005. Pero hi Pacquiao napirde han 12-ka-ronda nga away basi han uroyon nga desisyon han hurado (unananimous decision). Ha dako nga bahin hadto nga ira away ni Morales, nakig-asdang hi Pacquiao nga may samad han iya mata . Ha luyo hini nga kapirde, hi Pacquiao nagkamay-ada redibilidad komo usa nga boksingero nga nakikig-ungot bisan kon aada ha disbentaha nga sitwasyon. 
Gintumba ni Manny Pacquiao,dida han Septyembre 10, 2005, hi Hector Velazquez, ngan pinaagi hini nakuha niya an WBC International Super Featherweight Title.

Ginpirde ni Pacquiao hi Erik Morales hin TKO dida han utro nga nira nga pag-atubang han Enero 21, 2006 ha Las Vegas ha Thomas and Mack Center, ha Estados Unidos. Harapit matumba ni Pacquiao hi Morales ha ika-duha nga ronda ngan gin-utrohan naliwat han ika-unom. Nakaduha tumbaha ni Pacquiao hi Morales ha ika-10 nga ronda ugsa gin-undang an away. An away nag-iha hin mga 10 ka ronda, 2:33. Amo ini an syahan nga higayon nga an may 29-nga-pangidaron nga hi Morales, usa nga anay world champion ha tulo nga weight classes, naundang ha iya propesyon. Pinaagi hini nga daog hi Pacquiao, hiya in ginladngan nga top contender para han WBC superfeatherweight kontra naliwat kan Marco Antonio Barrera para han WBC nga korona. GInhuhurob-hurob an ika-tulo nga away kan Morales pero waray pa tukib nga detalye bahin hini.

Mga Sumpay ha Gawas 
 An kan Manny Pacquiao boxing record 
 Vote For Manny Pacquiao ha TIME asia Magagazine 
 Manny Pacquiao Fan Site, upod hin sumat ngan mga litrato
 Manny Pacquiao vs. Eric Morales II video - Jan. 21, 2006 

Pacquiao, Manny
Pacquiao, Manny
Pacquiao, Manny
Pacquiao, Manny
Pacquiao, Manny
Pacquiao, Manny
Pacquiao, Manny
Pacquiao, Manny